REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/216-23

17. oktobar 2023. godine

B e o g r a d

Z A P I S N I K

20. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 16. OKTOBRA 2023. GODINE

Sednica je počela u 11,00 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Milica Obradović, Milosav Milojević, Milija Miletić, Momir Stojilković, mr Akoš Ujhelji, Dijana Radović, Zoran Sandić, Miroslav Aleksić, Marko Ristić, Dejan Ignjatović, Milovan Jakovljević i Ilo Mihajlovski.

Sednici su prisustvovali zamenici članova Odbora Đorđo Đorđić (zamenik dr Anne Oreg) i Srđan Milivojević (zamenik dr Nenada Mitrovića).

Sednici nije prisustvovao Dragan Jovanović, niti njegov zamenik.

Sednici su prisustvovali predstavnici Ministarstva poljoprivrede, šumarstva i vodoprivrede: Milica Đurđević, državni sekretar, Miloš Petrović, direktor Uprave za veterinu, Nenad Katanić, pomoćnik ministra Sektora za poljoprivrednu politiku, Milica Neđić, pomoćnik ministra, Lazar Popović, Uprava za agrarna plaćanja, Vladimir Crnojević, direktor instituta Biosens.

Sednici su prisustvovali i predstavnici Ministarstva finansija: Marija Filipović i Ivana Marković, Sektor budžeta.

Pre utvrđivanja dnevnog reda, njegovu dopunu predložio je Milovan Jakovljević tačkom: Održavanje javnog slušanja na temu - problemi u poljoprivredi i kako ih rešiti. Odbor je većinom glasova (4 za, 1 uzdržan) odbio predlog za dopunu dnevnog reda.

Predsednik Odbora je potom zatražio da se članovi Odbora izjasne o predloženom dnevnom redu, Odbor je većinom glasova (14 za, 1 protiv) usvojio sledeći:

D n e v n i r e d

1. Razmatranje Predloga zakona o budžetu Republike Srbije za 2024. godinu, Razdeo 24 - Ministarstvo poljoprivrede, šumarstva i vodoprivrede, koji je podnela Vlada (broj 400-1916/23 od 6.oktobra 2023. godine);
2. Razmatranje Predloga zakona o izmenama i dopunama Zakona o podsticajima u poljoprivredi i ruralnom razvoju, koji je podnela Vlada (broj 011-1928/23 od 6. oktobra 2023. godine), u načelu;
3. Razmatranje Predloga zakona o potvrđivanju Amandmana na Međunarodni sporazum o šećeru, koji je podnela Vlada (broj 011-1938/23 od 6.oktobra 2023. godine);
4. Razmatranje Informacije o radu Ministarstva poljoprivrede, šumarstva i vodoprivrede za 2. kvartal 2023. godine (broj 02-1087/23-2 od 29. avgusta 2023. godine);
5. Razmatranje stanja zaraznih bolesti, sa osvrtom na bolest šuštavac.

Predsednik Odbora je predložio spajanje rasprave od prve do treće tačke dnevnog reda sednice Odbora. Odbor je većinom glasova ( 12 za, 1 protiv) prihvatio ovaj predlog.

Predsednik Odbora je predložio spajanje rasprave četvrte i pete tačke dnevnog reda sednice Odbora. Odbor je jednoglasno ( 12 za ) prihvatio ovaj predlog.

Pre početka rasprave o tački dnevnog reda, usvojen je zapisnik 19. sednice Odbora, održane 4. septembra 2023. godine, u tekstu u kome je predložen. Zapisnik je usvojen jednoglasno (14 za).

Prva do treća tačka dnevnog reda- Razmatranje Predloga zakona o budžetu Republike Srbije za 2024. godinu, Razdeo 24 - Ministarstvo poljoprivrede, šumarstva i vodoprivrede; Razmatranje Predloga zakona o izmenama i dopunama Zakona o podsticajima u poljoprivredi i ruralnom razvoju; Razmatranje Predloga zakona o potvrđivanju Amandmana na Međunarodni sporazum o šećeru.

Marija Filipović, Ministarstvo finansija, Sektor budžeta, predstavila je osnovne informacije o Predlogu zakona o budžetu Republike Srbije za 2024. godinu kojim su planirani ukupni rashodi i izdaci 2.237,87 milijardi dinara i planirana sredstva se odnose na povećanje plata i penzija, izgradnju najvećih infrastrukturnih projekata, ublažavanje energeske krize prouzrokovane ratom u Ukrajini i ostale rashode i izdatke u skladu sa nadležnostima budžetskih korisnika. Prihodi i primanja, planirani su u iznosu 2.040,9 milijardi dinara, što predstavnja povećanje od 7,2 % u odnosu na iznos predviđen Rebalansom budžeta za 2023. godinu. Prihodi su planirani na osnovu projekcije kretanja najvažniih makroekonomskih parametara BDP, inflacije, deviznog kursa, kretanja spoljno-trgovinske razmene, procena kretanja zaposlenosti i zarada u 2024. godini, kao i procenjenih efekata izmena u poreskoj politici i drugih strukturnih mera. U strukturi ukupnih prihoda poreski prihodi čine 86,2%, a neporeski prihodi 12,1 %. Projektovani deficit sektora države za 2024. godinu je 2,2 % BDP-a. dok se javni dug na nivou države smanjuje i do kraja godine zadržava na nivou od 51,7 % DBP-a. Budžet Ministarstva poljoprivrede, šumarstva i vodoprivrede čini 6% ukupnog Budžeta RS za 2024. godinu i planiran je u iznosu 104.746.218.000,00 dinara, što predstavnja smanjenje od 9,6 milijardi u odnosu na Rebalans budžeta za 2023. godinu. Od ukupnog rashoda za subvencije koji iznose 184,56 milijardi dinara čak 48% namenjeno je poljoprivredi, najveća izdvajanja su kod Uprave za agrarna plaćanja i to za direktna plaćanja 64.429.574.000,00 dinara (podsticaji koji se daju proizvođačima za: premije za mleko, podsticaji za biljnu i stočarsku proizvodnju, realizaciju regresa ).

Milica Đurđević, Ministarstvo poljoprivrede, šumarstva i vodoprivrede, državni sekretar, naglasila je da je Budžet za 2024. godinu Razdeo 24 - Ministarstvo poljoprivrede, šumarstva i vodoprivrede rekordan i da iznosi 105 milijardi dinara i da čini 6 % poreskih prihoda i 48 % od ukupnh subvencija RS i da je 88% od tih sredstava namenjeno subvencijama u poljoprivredi. Najveći deo sredstava opredeljen je Upravi za agrarna plaćanja preko koje se realizuju sve mere i podsticaji. Istakla je da su predloženi iznosi sredstava u budžetu Ministarstva poljoprivrede, šumarstva i vodoprivrede dovoljni da pokriju sva davanja koja su predviđena u okviru podsticaja u poljoprivredi kada su u pitanju direktna davanja, to se prvenstveno odnosi na sva povećanja koja su se desila u tekućoj godini za genetiku (kvalitetna priplodna grla). Za Republičku direkcija za vode planirano je sedam milijardi dinara u budžetu i najveći deo tih sredstava usmeren je na izgradnju brane sa akumulacijom Arilje, uređenje vodotoka i zaštite od štetnh dejstava voda, sprovođenje prve faze rekonstrukcije sistema za navodnjavanje za opštine Svilajnac i Negotin, radovi na izgradnji druge faze sistema za navodnjavanje za opštinu Ruma i grad Sremska Mitrovica. Za Upravu za veterinu planirano je 5,9 milijardi dinara, odnosno za jednu milijardu više nego 2023. godine, a najveći deo tih sredstava biće usmeren na zaštitu zdravstvenog stanja životinja, a sprovodi se realizacijom programa preko veterinarskih stanica. Naglasila je da je u budžetu predviđeno da Republika može odobriti projektne i programske zajmove što se odnosi na zajam Svetske banke predviđen za dodatno finansiranje projekta: „Konkurentna poljoprivreda Srbije” u iznosu od 11,8 milijardi dinara.

Obrazlažući Predlog zakona o izmenama i dopunama Zakona o podsticajima u poljoprivredi i ruralnom razvoju ukazala je da se izmene odnose na povećanje granice za podsticaje po hektaru (povećanje površine sa 20 na 100 hektara), na obavezu korisnika subvencija kojima su odobrena sredstva na ime podsticaja, a tu zemlju ne obrađuju, da sredstava vrate u budžet sa zakonskom zateznom kamatom. Nakon usvajanja Zakona o budžetu za 2024. godinu, izvršiće se izmena Pravilnika o registru poljoprivrednih gazdinstava kojim će se korisnici subvencija koja koriste sredstva na nezakonit način staviti u pasivan status na vremenski period od pet godina. Novina u zakonu je davanje mogućnosti licima koja nemaju zemlju u svom vlasništu, da apliciraju za podsticaje, a Vlada će posebnim aktom utvrditi način i uslove ostvarivanja njihovih prava. Biće propisano da se u registru poljoprivrednih gazdinstava regstruje samo vrsta životinja, dok će se podaci o broju grla biti preuzimani po službenoj dužnosti iz Centralne baze podataka o obeležavanju životinja.

# U narednu godinu ulazimo rasterećeni od obaveza prenetih po neisplaćenim zahtevima u tekućoj godini, odnosno očekuje se da se do kraja godine realizuju svi potpuni i blogovremeno podneti zahtevi primljeni u 2023. godini. Upoznala je prisutne da se intezivno radi na izradi Strategija poljoprivrede i ruralnog razvoja Republike Srbije koja će stupiti na snagu naredne godine.

Miloš Petrović, direktor Uprave za veterinu izjavio je da nijedno grlo nije ubijeno zbog šuštavca. Naveo je da Veterinarska inspekcija u skladu sa Pravilnikom o kvalitetu meda sprovodi redovne kontrole i do ovog trenutka nije postojala neusklađenost po pitanju kvliteta meda. Analize prezentovane od strane Unije potrošača nisu stigle do Uprave za veterinu, ali na osnovu dobijenih informcija izvršeno je uzorkovanje uzoraka meda u skladu sa standardima 17025, a rezultati se očekuju u narednim danima.

U diskusiji su učestvovali narodni poslanici: Marijan Rističević, Milovan Jakovljević, Milija Miletić, Zoran Sandić, Miroslav Aleksić i Srđan Milivojević.

Odbor je većinom glasova (10 za, 4 protiv), a na osnovu člana 173. stav 1. Poslovnika Narodne skupštine zaključio da podnese Narodnoj skupštini sledeći

I z v e š t a j

Odbor je u skladu sa članom 173. stav 2. Poslovnika Narodne skupštine odlučio nakon glasanja da predloži Odboru za finansije, republički budžet i kontrolu trošenja javnih sredstava da prihvati u načelu Predlog zakona o budžetu Republike Srbije za 2024. godinu, Razdeo 24 - Ministarstvo poljoprivrede, šumarstva i vodoprivrede, koji je podnela Vlada.

Za izvestioca Odbora na sednici Odbora za finansije, republički budžet i kontrolu trošenja javnih sredstava određen je Marijan Rističević, predsednik Odbora.

Odbor je većinom glasova (10 za, 3 protiv), a na osnovu člana 156. stav 3. Poslovnika Narodne skupštine zaključio da podnese Narodnoj skupštini sledeći

I z v e š t a j

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o podsticajima u poljoprivredi i ruralnom razvoju, u načelu.

Za izvestioca Odbora na sednici Narodne skupštine određen je Marijan Rističević, predsednik Odbora.

Odbor je većinom glasova (10 za, 3 protiv), a na osnovu člana 156. stav 3. Poslovnika Narodne skupštine zaključio da podnese Narodnoj skupštini sledeći

I z v e š t a j

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Amandmana na Međunarodni sporazum o šećeru.

Za izvestioca Odbora na sednici Narodne skupštine određen je Marijan Rističević, predsednik Odbora.

Četvrta i peta tačka dnevnog reda- Razmatranje Informacije o radu Ministarstva poljoprivrede, šumarstva i vodoprivrede za 2. kvartal 2023. godine; Razmatranje stanja zaraznih bolesti, sa osvrtom na bolest šuštavac.

Odbor je većinom glasova (10 za, protiv 3) a na osnovu člana 229. stav 4. Poslovnika Narodne skupštine Odbor podnosi Narodnoj skupštini sledeći

I z v e š t a j

Saglasno članu 229. Poslovnika Narodne skupštine, Odbor za poljoprivredu, šumarstvo i vodoprivredu razmotrio je Informaciju o radu Ministarstva poljoprivrede, šumarstva i vodoprivrede za 2. kvartal 2023. godine i odlučio da je prihvati.

Odbor je većinom glasova (10 za, protiv 3) doneo sledeći:

Z a k lj u č a k

Odbor preporučuje da Ministarstvo poljoprivrede, šumarstva i vodoprivrede i Uprava za veterinu posvete posebnu pažnju u sprečavanju i iskorenjivanju zarazne bolesti šuštavac.

Pošto drugih pitanja i predloga nije bilo, sednica je zaključena u 13,10časova.

Sastavni deo ovog zapisnika čini obrađeni tonski snimak sednice Odbora, a video zapis se nalazi na internet stranici Narodne skupštine.

SEKRETAR PREDSEDNIK

Branka Zlatović Marijan Rističević